**Fii îndrăzneț și luptă!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fii îndrăzneț și luptă!

Nu te uita la tine că ai lancea ruptă,

ridică-te, ia ciotul şi-aruncă-te în luptă,

în lupta ta cu viaţa de-o fi cumva să mori,

tu vei intra în rândul celor nemuritori!

Tu luptă cu ardoare, cu dragoste, cu dor,

că viaţa nu-i uşoară, fii dară luptător,

tu strigătul de luptă să-l ai mereu în gură,

Fii tare precum este cuvântul din Scriptură!

Nimic să nu te frângă, fii tare ca o stâncă,

să nu te temi de moarte, în luptă te aruncă,

dacă îţi moare trupul, mori ca un viteaz,

că spiritul nu-ţi moare ci va rămâne treaz!

Ridică-te la luptă în viață şi fii tare,

Fii netemător, c-aici oricum se moare,

câştigă-ţi nemurirea cu pieptul desfăcut,

să nu mori ca un câine, ci purtat pe scut!

Trăieşte cu ardoare, iubind fără măsură,

stai drept în faţa vieţii la orice lovitură,

nimic să nu te-ndoaie, fii dară drept mereu

și nu-ți pierde credința nicicum în Dumnezeu!

De spiritul ţi-e aprig, vei fi învingător,

trăieşte-n demnitate, şi mori ca luptător!

odată și odată oricum tu vei muri,

fii îndrăzneț și luptă și-atunci, vei birui!